Γνωμοδότηση για την πρόταση απόφασης του Συμβουλίου για τροποποίηση της απόφασης 90/424/ΕΟΚ σχετικά με ορισμένες δαπάνες στον κτηνιατρικό τομέα (1) (94/C 148/07)

Στις 22 Δεκεμβρίου 1993, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 3 Μαρτίου 1994 με βάση την εισηγητική έκθεση του κ. Hovgaard Jakobsen.

Η ΟΚΕ υιοθέτησε ομόφωνα κατά την 314η σύνοδο ολομέλειας (συνεδρίαση της 23 Μαρτίου 1994), την ακόλουθη γνωμοδότηση.

1. Εισαγωγή

1.1. Το Φεβρουάριο του 1990, το Συμβούλιο ζήτησε από την ΟΚΕ να γνωμοδοτήσει σχετικά με το ως άνω θέμα, με βάση πρόταση στην οποία είχαν κωδικοποιηθεί με ορθολογιστικό τρόπο παλαιότερες διατάξεις αναφορικά με ορισμένα μέτρα που είχαν ληφθεί στον εν λόγω τομέα. Αφορμή για την πρόταση αυτή ήταν η εσωτερική αγορά που είχε ως συνέπεια την προοδευτική κατάργηση ακόμη και του κτηνιατρικού ελέγχου που διενεργείτο στα σύνορα.

1.2. Η ΟΚΕ στη γνωμοδότησή της στις 25 Απριλίου 1990 (2), εξέφρασε την ικανοποίησή της για την πρόταση αυτή, διότι συνέβαλε στην απαραίτητη υλοποίηση των προγραμμάτων του τομέα. Ορισμένες προτάσεις της ΟΚΕ έγιναν δεκτές.

2. Γενικές παρατηρήσεις

2.1. Από της ενάρξεώς του το 1990, το μέτρο αποδείχθηκε κατάλληλο για την καταπολέμηση σειράς ζωονόσων. Οι προτεινόμενες μεταβολές οι οποίες βέβαια έχουν ως στόχο τη διαχείριση του κονδυλίου φαίνονται δύσκολες για τους αιτούντες. Όπως αναφέρεται στην αιτιολογική έκθεση της πρότασης, δεν υπάρχει πρόθεση περιορισμού των προβλεφθεισών δαπανών για τον εν λόγω τομέα.

2.2. Μολονότι οι δαπάνες πρέπει να είναι εντός των ορίων του προϋπολογισμού της ΕΕ, είναι σημαντικό να είναι συνεχώς διαθέσιμα τα απαραίτητα μέσα για την κάλυψη των σημερινών αναγκών.

2.3. Οι κατάλογοι με τις ζωονόσους, που αναφέρονται στο άρθρο 3 της απόφασης του Συμβουλίου και στο παράρτημα του άρθρου 24, πρέπει να αναθεωρούνται τακτικά, ώστε να ανταποκρίνονται στις τρέχουσες ανάγκες.

3. Ειδικές παρατηρήσεις

3.1. Άρθρο 10 α): Το προτεινόμενο κατώτερο όριο των 10 000 Ecu ανά αίτηση για τη λήψη μέτρων επειγούσης φύσεως είναι αποδεκτό, από διοικητικής πλευράς.

3.2. Άρθρο 24: Οι προτεινόμενες προθεσμίες και διαδικασίες για την υποβολή των αιτήσεων είναι πάρα πολύ δύσκολο να τηρηθούν. Όπως και ο καταμερισμός των μέσων, τόσο των κρατικών όσο και των ιδιωτικών, που πρέπει να πραγματοποιείται με ομαλό τρόπο, σύμφωνα με τη μέθοδο: υποβολή της αίτησης, προκαθορισμένο χρονικό διάστημα για την εξέταση και ενδεχομένως έγκρισή της, π.χ. 3 μήνες και έπειτα θέση σε ισχύ με συνεχείς αναφορές για την πορεία του προγράμματος που έχει εκτελεσθεί και την εξέλιξή του και με την ευκαιρία αυτή εξέταση της δυνατότητας για πολυετή προγράμματα υπό τον όρο ότι θα υποβάλλονται τακτικά αναφορές σχετικά με την πορεία τους, προκειμένου να απελευθερώνονται τα απαραίτητα κονδύλια για τη συνέχιση του προγράμματος. Ο απολογισμός των προγραμμάτων υποβάλλεται στην Επιτροπή το αργότερο 6 μήνες μετά το πέρας των εργασιών.

Βρυξέλλες, 23 Μαρτίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 4 της 6. 1. 1994, σ. 5.

(2) ΕΕ αριθ. C 168 της 10. 7. 1990, σ. 5.